**Odôvodnenie nerozdelenia zákazky na časti**

Predmetom zákazky je poskytovanie služieb podpory prevádzky a údržby informačného systému „Elektronické služby Ministerstva zahraničných vecí a európskych záležitostí Slovenskej republiky“,

ktorý bol budovaný ako jeden informačný systém so silnými prvkami vnútornej interoperability a následne rozširovaný podľa legislatívnych zmien Ministerstva vnútra SR v oblasti elektronických služieb, požiadaviek interných organizačných útvarov verejného obstarávateľa a nariadení Európskej únie v prípadoch dokladovej agendy. Vzhľadom na silné integračné závislosti jednotlivých súčastí informačného systému nie je možné predmet zákazky rozdeliť do menších celkov, nakoľko ide o komplexnú podporu jedného informačného systému. Zákazka zahŕňa aj rozvoj a rozšírenie informačného systému a školenie koncových používateľov a administrátorov informačného systému.

V prípade rozdelenia zákazky na časti a úspešnosti rôznych dodávateľov v jednotlivých častiach zákazky by vznikol stav, kedy by podpora rôznych súčastí informačného systému vykonávaná rôznymi subjektmi spôsobila nekompatibilitu systému a jeho nefunkčnosť.

Pre verejného obstarávateľa je dôležité, aby v prípade vád a chýb mohol žiadať ich odstránenie, čo by pri rozdelení zákazky na časti nemuselo byť riadne zabezpečené (v prípade rôznych dodávateľov by vznikal problém pri identifikácii dodávateľa zodpovedného za vadu/chybu resp. jednotlivým dodávateľom by bola daná možnosť zbaviť sa zodpovednosti za vady/chyby s odôvodnením, že tie spôsobil iný dodávateľ). Delením zodpovednosti na viaceré subjekty sa zvyšuje čas reakcie a odozvy na riešenie problémov, komplikuje sa systém spolupráce s dodávateľmi jednotlivých čiastkových plnení, a to pri obmedzenej kapacite verejného obstarávateľa na riadenie dodávateľských vzťahov.

Verejný obstarávateľ sa preto rozhodol nerozdeliť predmet zákazky na časti a trvať na plnení predmetu zákazky ako celku dodanom jedným dodávateľom, ktorý bude plne zodpovedný za dodanie celého predmetu zákazky v požadovanom rozsahu, kvalite a stanovených lehotách za dodržania zodpovednostných a záručných podmienok.

Všetky plnenia tvoriace predmet zákazky sú na relevantnom trhu poskytované rovnakým okruhom potenciálnych dodávateľov. Prípadné rozdelenie predmetu zákazky na viacero častí by teda neznamenalo rozšírenie počtu potenciálnych dodávateľov schopných predložiť ponuku vo verejnom obstarávaní. Na trhu je viacero hospodárskych subjektov, ktoré dokážu poskytnúť komplexne celý predmet zákazky a ktoré disponujú dostatočnými kapacitami na úspešné zrealizovanie predmetu zákazky, čím sú vytvorené predpoklady na zabezpečenie riadnej hospodárskej súťaže.

S ohľadom na vyššie uvedené skutočnosti by bolo rozdelenie predmetu zákazky po technickej stránke nelogické, neúčelné až objektívne nerealizovateľné. Takto stanovený predmet zákazky (bez rozdelenia na samostatné časti) je zároveň v súlade s osvedčenými postupmi (best practices) na relevantnom trhu.

Nerozdelenie predmetu zákazky na časti v nadväznosti na vyššie uvedené dôvody je opodstatnené a vzhľadom na povahu a charakter zákazky nepredstavuje porušenie princípov verejného obstarávania.